নিজস্ব প্রতিবেদন: গড় অতীত হয়েছে অনেক আগেই। শাসক দলের আধিপত্যের মধ্যেও গত পঞ্চায়েত নির্বাচনে উত্তর ২৪ পরগনার আমডাঙায় কয়েকটি পঞ্চায়েতে জিতেছিল সিপিএম। কিন্তু বোর্ড গঠন করতে পারেনি। সিপিএমের অভিযোগ, তৃণমূল কংগ্রেস এলাকায় সন্ত্রাস করে বোর্ড গঠনে বাধা দেয়। দলের নেতা আহমেদ আলি খান-সহ দুই নেতাকে গ্রেফতার করা হয়। সম্প্রতি তাঁরা জামিন পেয়েছেন। সেই ঘটনার প্রায় মাস দেড়েক পর আমডাঙা থানায় সিপিএম নেতৃত্ব গিয়ে ডেপুটেশন দেয়। কিন্তু তারা কেউ ঘটনাস্থলে যাননি। এবার সেই একই ইস্যুতে পথে নামার ডাক দিয়েছে সিপিএম। তবে আমডাঙায় নয়, তারা পথে নামতে চলেছে কলকাতায়। আগামী ১৮ ডিসেম্বর শিয়ালদহ থেকে ধর্মতলার ওয়াই চ্যানেল পর্যন্ত পদযাত্রা করবে তারা। মিছিল শেষে সভাও করা হবে সিপিএমের তরফে। সেখানে দলের রাজ্য সম্পাদক সূর্যকান্ত মিশ্র, বিধায়ক সুজন চক্রবর্তী, গৌতম দেব উপস্থিত থাকবেন। পাশাপাশি থাকবেন সমাজের বিশিষ্টরা। সিপিএমের দাবি, বিশিষ্টদের মধ্যে তরুণ মজুমদার, অনীক দত্ত, পাপিয়া অধিকারী, কমলেশ্বর মুখোপাধ্যায় প্রমুখ উপস্থিত থাকবেন। সম্প্রতি বেশ কয়েকটি কর্মসূচিতে সিপিএমের মিছিলগুলিতে চোখে পড়ার মতো ভিড় হয়েছে। তার উপর ভিত্তি করেই কলকাতায় সিপিএম কর্মসূচি নিতে চলেছে বলে মনে করছে রাজনৈতিক মহলের একাংশ।